**FARMACEVTSKE OBLIKE ZA OKO**

Za zdravljenje očesnih bolezni najpogosteje uporabljamo kapljice ali mazila za oko. Zaradi uporabe na očesni sluznici morajo biti te farmacevtske oblike sterilne.

**KAPLJICE IN MAZILA ZA OKO**

Terapija:

* zdravljenje vnetij očesa (bakterijska, virusna)
* zdravljenje previsokega očesnega pritiska
* vlaženje suhega očesa
* zdravljenje očesnih edemov
* alergije

Pravilna uporaba:

* umijemo si roke
* nekatere kapljice je potrebno pred uporabo pretresti
* glavo nagnemo nazaj, rahlo potegnemo spodnjo veko navzdol, da nastane žepek in pogledamo navzgor
* v očesni žepek kanemo 1 kapljico oz. iztisnemo 1 cm mazila
* oko počasi zapremo za minuto ali dve, da se zdravilo porazdeli po očesu
* s konico prsta nežno pritisnemo na koren nosu ob notranji strani zaprtega očesa (s tem preprečimo absorpcijo zdravila v kri)
* dobro zapremo kapalko oz. tubo
* umijemo si roke

Uporabni nasveti:

* Po nanosu mazila in nekaterih kapljic je lahko vid nekaj časa moten.
* Pazimo da se s kapalko ne dotaknemo očesa, kože ali drugih površin, ker lahko poškodujemo oko oziroma okužimo kapljice ali mazilo.
* Če imamo za zdravljenje predpisanih več vrst kapljic za oko, počakamo med prvimi in drugimi približno 10 minut, da kapljic sproti ne izplaknemo.
* Če si moramo hkrati nakapati več različnih vrst kapljic, zaporedje ni pomembno. Pozorni moramo biti le na to, da vlažilne kapljice za suho oko nakapamo zadnje po vrsti, zato da se njihov vlažilni učinek ohrani čim dlje časa.
* Če se hkrati zdravimo s kapljicami in mazilom, potem najprej uporabimo kapljice, čez 10 minut pa še mazilo.
* Po odprtju originalne embalaže imajo kapljice in mazila omejen rok uporabe. Najpogosteje so uporabne 4 tedne po prvem odprtju.
* Zaradi možnega prenosa okužbe so zdravila za oko namenjena le enemu uporabniku. Iz istega razloga jih tudi ne smemo istočasno uporabljati še za nos ali uho.
* Pred vkapanjem večine kapljic je potrebno kontaktne leče odstraniti. Ponovno jih lahko vstavimo 20 minut po aplikaciji. V primeru okužbe očesa med zdravljenjem ne uporabljamo kontaktnih leč.